Peter Skaarup (DF), 2000-11-01:
Jamen jeg siger da tak til udenrigsministeren for udtalelsen om, at jeg skulle være en god debattør.
Grunden til, at jeg siger det, er, at en række ordførere i hvert fald - jeg ved, at der var undtagelser - men en række ordførere havde ligesom fået ud af den forespørgsel, som Dansk Folkeparti havde indleveret, at Dansk Folkeparti vel stort set ville trække soldaterne ud i morgen, eller vi ville ikke have et multietnisk Kosovo i morgen, eller vi ville have, at Danmark skulle gå til FN og kræve forskellige andre indgange til den her problemstilling. Det har jeg på intet tidspunkt sagt, og det har på intet tidspunkt været meningen med den her forespørgselsdebat. Det skulle vel også gerne være sådan, at vi her i Folketinget af og til kan rejse en debat om spørgsmål, der interesserer mange borgere.
Det er jo trods alt næsten 1.000 soldater, der har familie her i landet, har venner og bekendte, som fortsat er engagerede dernede.
Det må trods alt være sådan, at vi vel kan have en debat i Folketinget om, hvorvidt vi gør det på den rigtige måde, og om vi måske om nogle år skal overveje at gøre det på en anden måde.
Det kan vel ikke være helt fremmed for Folketingets medlemmer, at vi tager sådanne debatter her i Folketinget. Det er vel heller ikke sådan, at dansk udenrigspolitik partout skal føres ovre på Asiatisk Plads og kun dér eller i Forsvarsministeriet og kun dér eller i EU's bygninger i Bruxelles og kun dér.
Det bør vel egentlig være sådan, at der skal være en demokratisk kontrol
med Danmarks udenrigspolitik og forsvarspolitik, som er god og effektiv.
Det tror jeg også udenrigsministeren gerne vil have.
Hvis det var udenrigsministeren, der sad i oppositionen og ikke sad på Asiatisk Plads.
Så tror jeg også, at regeringen, den nuværende regering, godt kunne tænke sig at diskutere nogle af de her ting.
Jeg synes også, jeg kunne høre på Enhedslistens indlæg, at man faktisk syntes, det måske var meget fornuftigt at få en status på, hvordan vi egentlig står her, halvandet år efter at Folketinget vedtog det forslag, der sendte de danske styrker af sted.
Og som nævnt tidligere under debatten er forudsætningerne trods alt vel ændrede på en række områder i forhold til den danske styrke, fordi det er nye opgaver, der er kommet til.
Nogle tropper er sendt hjem, andre er kommet ned
for at regulere i forhold til de opgaver, der løbende er. Jamen så er det vel meget naturligt, at der er partier herinde på Christiansborg, der synes, at det kunne være godt at få en debat og rejse nogle spørgsmål omkring det.
Det skal vel ikke komme de partier til skade, eller skal det?
Det skal de i hvert fald ikke have lov til, og nu skal de i hvert fald have på puklen.
Sådan synes jeg, jeg hørte en række af de indlæg, der var heroppe, og det er jo egentlig lidt ærgerligt, for vi er vel her i Folketinget for at føre en parlamentarisk kontrol med det, som regeringen foretager sig, og debattere løbende, hvad der er og ikke er af løsninger. Så jeg synes faktisk, at lidt modsat mange af de debatter, vi har herinde, så har denne her ikke været god.
Den har ikke været særlig konstruktiv, fordi folk altså er gået i skyttegravene, allerede inden debatten er kommet i gang, og det er i og for sig ærgerligt.
En af dem, der gik i skyttegravene, synes jeg, var hr. Per Stig Møller.
Nu har han desværre forladt salen, ser der ud til; det kan være, at debatten kedede ham.
Men jeg fik ikke fortsat den debat, der var i gang med hr. Per Stig Møller, og det vil jeg så forsøge på alligevel, selv om han ikke er i salen.
Jeg vil i hvert fald nævne, at det var faktisk ikke formanden, den person, der nu er formand for Folketingets Forsvarsudvalg, der bad om, at der kom en forespørgselsdebat, men det var formanden for Forsvarsudvalget, som via sine meldinger sagde, at der måske er behov for at diskutere de her ting.
»Det kunne jeg da godt forestille mig at der ville have været nogle helt klare fordele i i forhold til at få dagligdagen til at fungere i området,« sagde hr. Helge Adam Møller.
Det var altså, efter at danske soldater havde været ude med kritik af formålet med aktionen, at De Konservative sagde
dette her.
Videre sagde hr. Per Stig Møller: »Adskillige soldater har allerede været udsendt tre gange i forløb på seks måneder på Balkan, enkelte endda op til fire gange.
for Forsvarsudvalget